CELEX: 32019D0129(02)
Language: mt
Date: 2019-01-23 00:00:00
Title: Deċiżjoni ta’ Implimentazzjoni tal-Kummissjoni tat-23 ta’ Jannar 2019 dwar il-pubblikazzjoni f’Il-Ġurnal Uffiċjali tal-Unjoni Ewropea tal-applikazzjoni għar-reġistrazzjoni ta’ isem li hemm referenza għalih fl-Artikolu 49 tar-Regolament (UE) Nru 1151/2012 tal-Parlament Ewropew u tal-Kunsill — “Jambon du Kintoa” (DOP)

29.1.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 36/19
               
            
         DEĊIŻJONI TA’ IMPLIMENTAZZJONI TAL-KUMMISSJONI
         tat-23 ta’ Jannar 2019
         dwar il-pubblikazzjoni f’Il-Ġurnal Uffiċjali tal-Unjoni Ewropea tal-applikazzjoni għar-reġistrazzjoni ta’ isem li hemm referenza għalih fl-Artikolu 49 tar-Regolament (UE) Nru 1151/2012 tal-Parlament Ewropew u tal-Kunsill
         “Jambon du Kintoa” (DOP)
         (2019/C 36/07)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (KE) Nru 1151/2012 tal-Parlament Ewropew u tal-Kunsill tal-21 ta’ Novembru 2012 dwar skemi tal-kwalità għal prodotti agrikoli u oġġetti tal-ikel (1), u b’mod partikolari l-Artikolu 50(2) tiegħu,
         Billi:
         
                     (1)
                  
                  
                     Franza bagħtet applikazzjoni lill-Kummissjoni għall-protezzjoni tal-isem “Jambon du Kintoa” skont l-Artikolu 49(4) tar-Regolament (UE) Nru 1151/2012.
                  
               
                     (2)
                  
                  
                     Skont l-Artikolu 50 tar-Regolament (UE) Nru 1151/2012, il-Kummissjoni vvalutat l-applikazzjoni u kkonkludiet li din tissodisfa r-rekwiżiti stabbiliti f’dak ir-Regolament.
                  
               
                     (3)
                  
                  
                     Sabiex ikunu jistgħu jitressqu l-avviżi ta’ oppożizzjoni skont l-Artikolu 51 tar-Regolament (UE) Nru 1151/2012, jenħtieġ li d-Dokument Uniku u r-referenza għall-pubblikazzjoni tal-Ispeċifikazzjoni tal-Prodott imsemmijin fl-Artikolu 50(2)(a) ta’ dak ir-Regolament jiġu ppubblikati għall-isem “Jambon du Kintoa” f’Il-Ġurnal Uffiċjali tal-Unjoni Ewropea,
                  
               IDDEĊIEDIET KIF ĠEJ:
         
            Artikolu Uniku
            Id-Dokument Uniku u r-referenza għall-pubblikazzjoni tal-Ispeċifikazzjoni tal-Prodott imsemmijin fl-Artikolu 50(2)(a) tar-Regolament (UE) Nru 1151/2012 għall-isem “Jambon du Kintoa” (DOP) jinsabu fl-Anness ta’ din id-Deċiżjoni.
            Skont l-Artikolu 51 tar-Regolament (UE) Nru 1151/2012, il-pubblikazzjoni ta’ din id-Deċiżjoni għandha tagħti d-dritt ta’ oppożizzjoni għar-reġistrazzjoni tal-isem imsemmi fl-ewwel paragrafu ta’ dan l-Artikolu fi żmien tliet xhur mid-data tal-pubblikazzjoni ta’ din id-Deċiżjoni f’Il-Ġurnal Uffiċjali tal-Unjoni Ewropea.
         
         
            Magħmul fi Brussell, it-23 ta’ Jannar 2019.
            
               
                  Għall-Kummissjoni
               
               Phil HOGAN
               
                  Membru tal-Kummissjoni
               
            
         
         
            (1)  ĠU L 343, 14.12.2012, p. 1.
      
      
         
            ANNESS
            DOKUMENT UNIKU
            
               “JAMBON DU KINTOA”
            
            
               Nru tal-UE: PDO-FR-02166 — 31.8.2016
            
            
               DOP ( X ) IĠP ( )
            
            1.   Isem/Ismijiet
            
            “Jambon du Kintoa”
            2.   Stat Membru jew pajjiż terz
            
            Franza
            3.   Deskrizzjoni tal-prodott agrikolu jew tal-oġġett tal-ikel
            
            3.1.   Tip ta’ prodott
            
            Klassi 1.2. Prodotti tal-laħam (imsajra, immellħa, affumikati, eċċ.)
            3.2.   Deskrizzjoni tal-prodott li japplika għalih l-isem f’(1)
            
            Il-“Jambon du Kintoa” huwa perżut imnixxef ippreżervat skont proċess twil, mill-inqas għal 16-il xahar, b’minimu ta’ 10 xhur ta’ maturazzjoni f’kundizzjonijiet naturali.
            Jista’ jinbiegħ sħiħ, iddissossat sħiħ jew maqsum f’erbgħa, jew imqatta’ f’fetti rqaq.
            Meta jinbiegħ sħiħ, bl-għadam u bil-koxxa sħiħa, il-“Jambon du Kintoa” ikollu forma ovali, bit-tul bejn ras l-għadma tal-koxxa u l-ponta tal-perżut fuq quddiem li jaqbeż l-10 cm. Jiġi ppreżentat b’tikketta speċifika “Kintoa” mwaħħla fuq ras l-għadma tal-koxxa. Il-perżuta tinkesa bit-trab tal-“Piment d’Espelette” DOP qabel ma tiġi ppakkjata.
            Il-“Jambon du Kintoa” għandu l-karatteristiċi li ġejjin: kontenut ta’ melħ (NaCl) daqs 7 % jew inqas fil-muskolu Semimembranosus, kontenut ta’ ndewwa ta’ massimu ta’ 60 %, rata ta’ lipidi intramuskolari ugwali għal 4 % jew ogħla fil-muskolu Semimembranosus, kulur tal-laħam aħmar qawwi, kulur tax-xaħam bejn abjad u roża, dehra mraħħma, b’konsistenza xaħmija lixxa u li tinħall, b’intensità u kumplessità aromatika qawwija (ta’ butir, veġetazzjoni, laħam imqadded, konfettura ta’ frott niexef, fosthom ta’ ġellewż), togħma intensa malli dduqu, persistenti fil-ħalq.
            3.3.   Għalf (għall-prodotti li joriġinaw mill-annimali biss) u materja prima (għall-prodotti pproċessati biss)
            
            Il-“Jambon du Kintoa” joriġina minn majjal tal-laħam tar-razza “Pie noir du pays Basque”, li jitbiċċer meta jkollu bejn 12 u 24 xahar. Il-piż tal-karkassa kiesħa huwa ta’ mill-inqas 100 kg; il-ħxuna tax-xaħam dorsali mingħajr il-ġilda bejn ir-raba’ u l-ħames vertebri hija ta’ 25 mm jew iktar.
            Il-materja prima hija perżuta friska ġejja minn karkassa kklassifikata bħala Denominazzjoni ta’ Oriġini “Kintoa”, la ffriżata fuq skala domestika u lanqas industrijali, mingħajr difetti bħal tbenġil, ksur, axxessi, ematomi, ġilda mċarrta, mirquma permezz ta’ qatgħa għat-tul (qatgħa Iberika), bis-sieq sħiħa, li tiżen mill-inqas 10 kg.
            It-tmelliħ isir fin-niexef bis-“Sel de Salies-de-Béarn” IĠP. Qabel ma tiġi ppakkjata, il-perżuta mnixxfa tinkesa bit-trab tal-“Piment d’Espelette”/“Piment d’Espelette — Ezpeletako Biperra” DOP fuq il-wiċċ intern tagħha.
            Matul il-ħajja tal-ħnieżer, fid-dieta huma awtorizzati biss ħxejjex, koprodotti u għalf komplementari li joriġina minn prodotti mhux transġeniċi. Il-kultivazzjoni tal-għelejjel transġeniċi hija pprojbita fl-uċuħ tal-azjendi agrikoli kollha li jipproduċu l-annimali maħsuba għall-produzzjoni tal-“Jambon du Kintoa”.
            Matul il-perjodu tat-treddigħ, sal-età ta’ tmien ġimgħat, il-kwantità totali ta’ għalf li jingħata lil kull qażquż ma jaqbeż qatt il-piż gross ta’ 5 kg. Il-proteini tal-annimali pproċessati mhumiex awtorizzati.
            Minn meta jinfatmu, hija awtorizzata biss il-materja prima veġetali li ġejja:
            
                        —
                     
                     
                        iż-żerriegħa tal-qamħ, qamħirrum, xgħir, segala, tritikal, qraboċċ, ħafur; u l-prodotti derivati tagħhom;
                     
                  
                        —
                     
                     
                        iż-żrieragħ tal-piżelli, tal-ful, tal-lupin, ġulbiena, kittien; u l-prodotti derivati tagħhom;
                     
                  
                        —
                     
                     
                        il-fażola tas-sojja, tal-ġirasol u tal-kolza; il-pasta u ż-żjut tagħhom;
                     
                  
                        —
                     
                     
                        il-melassa tal-kannamieli u tal-pitravi;
                     
                  
                        —
                     
                     
                        in-nifel, il-polpa tal-pitravi.
                     
                  Id-distribuzzjoni tax-xorrox hija awtorizzata, ħlief fix-xahrejn li jippreċedu t-tbiċċir tal-ħnieżer. Ix-xorrox joriġina miż-żona ġeografika.
            L-għalf tal-qatgħa joriġina prinċipalment miż-żona ġeografika definita. Ċertu għalf jista’ ma joriġinax miż-żona ġeografika minħabba t-topografija tagħha li tkun ikkaratterizzata minn ħafna għoljiet, li ma tantx tkun adatta għat-tkabbir u għall-għelejjel.
            Mill-istima totali ta’ madwar 848 kg ta’ materja niexfa li jiekol kull ħanżir minn meta jitwieled sa meta jitbiċċer, il-proporzjon tal-għalf li joriġina miż-żona ġeografika jkun ta’ mill-inqas 69,5 %.
            Matul il-perjodu ta’ wara l-ftim sal-età ta’ tliet xhur, l-għalf ikun fih mill-inqas 20 % (materja niexfa) ta’ ċereali li ġejjin miż-żona ġeografika; il-kwantità totali ta’ għalf mogħtija lil kull qażquż ma taqbiżx il-piż gross ta’ 60 kg.
            Għall-ħnieżer mill-età ta’ tliet xhur: l-għalf huwa kompost minn tal-inqas 70 % (materja niexfa) ta’ materja prima li toriġina miż-żona ġeografika; il-formula tal-għalf fiha minimu ta’ 60 % (materja niexfa) ta’ ċereali u l-prodotti derivati tagħhom. Il-kwantità massima ta’ kuljum ta’ għalf ipprovdut għal kull ħanżir hija piż gross ta’ 3,2 kg bejn it-tliet u t-tmien xhur, u piż gross ta’ 2,7 kg mill-età ta’ tmien xhur ’il quddiem.
            3.4.   Passi speċifiċi tal-produzzjoni li jridu jsiru fiż-żona ġeografika ddefinita
            
            L-istadji kollha tal-produzzjoni tal-“Jambon ta’ Kintoa”, mit-twelid tal-ħnieżer sal-maturazzjoni, isiru fiż-żona ġeografika.
            3.5.   Regoli speċifiċi dwar it-tqattigħ, it-tħakkik, l-ippakkjar, eċċ.
            
            —
            3.6.   Regoli speċifiċi dwar it-tikkettar
            
            Indipendentement mill-indikazzjonijiet regolatorji applikabbli għat-tikkettar tal-prodotti tal-laħam, it-tikkettar għandu jinkludi l-informazzjoni li ġejja:
            
                        —
                     
                     
                        id-data li fiha beda t-tmelliħ;
                     
                  
                        —
                     
                     
                        l-isem “Jambon du Kintoa” b’karattri li mill-inqas ikunu daqs l-ikbar karattri li jidhru fuq it-tikketta;
                     
                  
                        —
                     
                     
                        il-logo kulurit “Kintoa”, li jpprovdih il-grupp applikanti, magħmul mill-kelma “Kintoa” imqiegħda fuq il-kuruna tar-rejiet ta’ Navarre, u mill-istampa ta’ ras ta’ ħanżir tar-razza tal-Basque;
                     
                  
                        —
                     
                     
                        fuq kull perżuta sħiħa għall-bejgħ, jitqiegħed in-numru tal-identifikazzjoni individwali tagħha.
                     
                  4.   Deskrizzjoni fil-qosor taż-żona ġeografika
            
            Iż-żona ġeografika hija magħmula mill-cantons, mill-muniċipalitajiet jew mill-partijiet tal-muniċipalitajiet li ġejjin:
            
                        —
                     
                     
                        Il-muniċipalitajiet inklużi b’kollox huma:
                        Id-Département tal-Landes: Hastingues, Oeyregave, Sorde-L’Abbaye
                        Id-Département tal-Pyrénées-Atlantiques:
                        Abitain, Ance, Andrein, Anglet, Angous, Aramits, Araujuzon, Araux, Aren, Arette, Athos-Aspis, Audaux, Auterrive, Autevielle-Saint-Martin-Bideren, Barraute-Camu, Bastanès, Biarritz, Bugnein, Burgaronne, Carresse-Cassaber, Castagnède, Castetbon, Castetnau-Camblong, Charre, Dognen, Escos, Espiute, Esquiule, Féas, Géronce, Gestas, Geüs-d’Oloron, Guinarthe-Parenties, Gurs, Issor, Jasses, Lanne-en-Barétous, L’Hôpital-d’Orion, Laàs, Labastide-Villefranche, Lay-Lamidou, Léren, Lourdios-Ichère, Méritein, Montfort, Moumour, Nabas, Narp, Navarrenx, Oraàs, Orin, Orion, Orriule, Ossenx, Poey-d’Oloron, Préchacq-Josbaig, Préchacq-Navarrenx, Rivehaute, Saint-Dos, Saint-Gladie-Arrive-Munein, Saint-Goin, Saint-Pé-de-Léren, Salies-de-Béarn, Sarrance, Saucède, Sauveterre-de-Béarn, Sus, Susmiou, Tabaille-Usquain, Verdets, Viellenave-de-Navarrenx.
                        Il-muniċipalitajiet tal-cantons ta’: Baïgura u Mondarrain; Hendaye-Côte Basque-Sud; Montagne Basque (ħlief Alçay-Alçabéhéty-Sunharette, Haux, Lacarry-Arhan-Charritte-de-Haut, Larrau, Mendive, u Sainte-Engrâce, parzjalment); Nive-Adour; Pays de Bidache, Amikuze u Ostibarre; Saint-Jean-de-Luz.
                     
                  
                        —
                     
                     
                        Il-muniċipalitajiet inklużi parzjalment:
                        Id-Département tal-Landes: Cauneille, Peyrehorade.
                        Id-Département tal-Pyrénées-Atlantiques: Arette, Bayonne, Lanne-en-Barétous, Oloron-Sainte-Marie.
                     
                  5.   Rabta maż-żona ġeografika
            
            Iż-żona ġeografika tal-“Jambon du Kintoa” tkopri l-pajjiż Bask Franċiż kollu kemm hu u ċerti cantons u/jew muniċipalitajiet maġenbu fil-fruntiera, fil-Lvant u fit-Tramuntana. Dan is-settur jikkorrispondi għall-Piémont tal-Punent tal-Pirinej li miegħu hemm fruntiera fin-naħa tan-Nofsinhar. L-Oċean Atlantiku jiddelimitah min-naħa tal-Punent.
            Il-klima tagħha, oċeanika, hija kkaratterizzata minn ħafna xita (1 200 sa 2 000 mm/kull sena), u mqassma tul is-sena kollha mingħajr perjodu ta’ nixfa, kif ukoll minn temperaturi moderati, anki fix-xitwa. Ir-riħ li ġej min-Nofsinhar, tat-tip Foehn, iġib miegħu b’mod intermittenti sħanat qawwijin u arja niexfa tul is-sena kollha, b’mod iktar partikolari fil-ħarifa u fir-rebbiegħa, li jalternaw ma’ fażijiet iktar umdi u friski, marbuta mal-perturbazzjonijiet tal-oċean.
            Il-pajsaġġ dominanti huwa kkostitwit minn żoni kkultivati u minn bwar fin-naħa t’isfel tal-baċiri u fiż-żoni baxxi kollha viċin l-irħula, minn bwar, xagħri u boskijiet fuq l-għoljiet, xagħri u mergħat naturali fil-quċċati tal-muntanji u tal-promontorji, li kollha jinsabu ħdejn xulxin.
            It-terminu “Kintoa” joriġina mit-taxxa tal-“ġandri” għall-ħnieżer, imsejħa b’mod komuni t-taxxa tal-quinta, miġbura mir-rejiet ta’ Navarre mill-inqas sa mis-seklu 13 fuq il-ħnieżer miġbura fi transumanza fil-muntanji rjali ta’ Navarre. Ir-rejiet ta’ Navarre kienu jiġbru ħanżir wieħed minn kull ħamsa, u b’hekk it-taxxa ngħatat dan l-isem.
            Il-“Jambon du Kintoa” ġej mill-ħanżir “Pie-noir du pays Basque”, razza li ġejja mit-tip ta’ madwar il-Mediterran, imsejħa wkoll tat-tip Iberiku. Jikber b’rata inqas mgħaġġla. L-aspett rustiku huwa notevoli, bil-kapaċità li jiflaħ għal varjazzjonijiet klimatiċi u alimentari kbar, u bil-kapaċità estensiva li jakkumula riżervi ta’ xaħam malajr meta l-għalf ikun abbundanti.
            Il-ħnieżer iqattgħu mill-inqas l-aħħar seba’ xhur tagħhom f’bur mhux ikkultivat identifikat. Huwa hemmhekk li jiffurmaw ix-xaħam ta’ barra u dak intramuskolari. L-ikel li jsibu f’dan il-bur huwa varjat, u jinkludi fuq kollox ħxejjex u pjanti erbaċeji, kif ukoll, b’mod iktar eteroġenju u irregolari, frott niexef (ġandri, qastan…) insetti, dud, għeruq u ħxejjex oħrajn.
            Il-ħnieżer jitbiċċru meta jkunu relattivament kbar (bejn 12 u 24 xahar meta mqabbla ma’ bejn ħames u sitt xhur għal-laħam tal-ħanżir industrijali), billi sal-aħħar ta’ ħajjithom ikunu ħaddmu konsiderevolment il-muskoli tagħhom.
            Iż-żona ġeografika, b’mod partikolari f’Salies-de-Béarn, tipproduċi l-melħ tradizzjonalment użat għat-tmelliħ tal-prieżet żviluppati f’dan ir-reġjun. Tipproduċi wkoll it-trab tal-“Piment d’Espelette”/tal-“Piment d’Espelette — Ezpeletako Biperra” li tradizzjonalment jintuża biex jiksi l-wiċċ intern tal-perżuta li tkun għada kemm inkixfet minn lega oħra ma’ tmiem il-maturazzjoni.
            Il-prieżet huma soġġetti għal produzzjoni fit-tul, li tieħu mill-inqas sittax-il xahar. Wara l-ewwel tnixxif, il-perżuta tinkesa b’taħlita xaħmija abbażi ta’ lardu. Bejn il-ġimgħa tat-tmelliħ u l-ġimgħa fejn il-perżuta tidħol għall-maturazzjoni jgħaddi perjodu ta’ mill-inqas 6 xhur. Il-proċess ikompli b’maturazzjoni ta’ għaxar xhur fi kmamar f’kuntatt ma’ barra, grazzi għal fetħiet li jippermettu ċ-ċirkolazzjoni tal-arja, li jinsabu fuq ħitan differenti tal-bini u b’dimensjonijiet minimi stabbiliti. Għalhekk, il-kundizzjonijiet tat-temperatura u tal-umdità jimxu id f’id mal-klima lokali.
            Il-perżut meta jindaq għandu konsistenza xaħmija omoġenja u li tinħall, irwejjaħ ta’ butir, veġetazzjoni, laħam imqadded, ta’ frott niexef (fosthom ta’ ġellewż) u magħmul konfettura. togħma intensa malli dduqu, persistenti fil-ħalq.
            Rabta kawżali
            Fil-klima moderata u umda taż-żona ġeografika, il-ħaxix fil-bwar jikber kważi kontinwament tul is-sena kollha, u b’hekk il-bwar jistgħu jipprovdu l-ikel lill-ħnieżer tul il-preżenza tagħhom barra għal mill-inqas seba’ xhur. Dan l-għalf eventwalment ikun issupplimentat minn frott taħt is-siġar karatteristiċi tal-ambjent naturali Bask (ballut Ingliż, siġar tal-qastan, siġar tal-fagu).
            Ir-razza “Pie-noire du pays Basque” hija adattata għall-ħajja fil-bwar f’dan il-pajsaġġ, minħabba l-karatteristiċi fiżiċi tagħha: huwa ħanżir tal-mixi, rustiku, li jisfrutta tajjeb ħafna l-ħxejjex fil-bwar. Dan l-għalf supplimentari li joriġina mill-bwar naturalment ivarja skont l-istaġun, iżda matul il-perjodu aħħari, jirrappreżenta madwar 50 % tal-volum ta’ kuljum ikkonsmat mill-ħanżir. Jiġbor fih antiossidanti u komposti aromatiċi li jinfluwenzaw il-karatteristiċi organolettiċi tal-perżut.
            Intwera li t-tessuti xaħmin jakkumulaw il-komposti li jinsabu fil-pjanti kkunsmati. Dawn is-sustanzi jaġixxu fuq il-kinetika ta’ ossidazzjoni tal-lipidi, inaqqsu r-ritmu tas-snuħija u jippermettu maturazzjoni itwal tal-perżut, u b’hekk jaffettwaw b’mod partikolari d-distribuzzjoni tal-komposti li jagħtu t-togħma u l-aroma. Dan l-effett huwa iktar u iktar notevoli fid-dawl tal-fatt li t-tnixxif u l-maturazzjoni huma twal, u anki minħabba l-fatt li dan jiddependi ħafna fuq it-tip ta’ veġetazzjoni tal-mergħa.
            Il-metodi tradizzjonali ta’ tmelliħ, ta’ tnixxif u ta’ maturazzjoni tal-perżut li jsiru fiż-żona ġeografika, jinvolvu melħ lokali li jiġi minn Salies de Béarn, bil-karatteristiċi speċifiċi tiegħu (kompożizzjoni rikka tal-oligoelementi, kristalli kbar…) partikolarment xierqa għat-tmelliħ. Il-“Piment d’Espelette” li jintuża sabiex jiksi l-wiċċ intern tal-perżut ikun partikolarment adattat minħabba l-intensità relattivament baxxa tal-pikkantezza tiegħu.
            Il-karatteristiċi tal-materja prima jwasslu għal perżuta b’xaħam intramuskolari u b’effett imraħħam, u allura konsistenza kremuża u omoġenja.
            Il-klima, soġġetta għall-fluss oċeaniku, b’ħafna xita mqassma tajjeb matul is-sena, kif ukoll ir-riħ li ġej min-Nofsinhar, tat-tip Foehn, tikkontribwixxi sabiex tagħti l-karatteristiċi sensorjali partikolari tal-perżut. Il-maturazzjoni twila (mill-inqas għaxar xhur) f’kamra miftuħa għall-influwenza tal-klima esterna, li toffri tibdil fit-temperatura u fl-umdità relatati ma’ ċikli klimatiċi naturali, tippermetti l-espressjoni ottimali tal-potenzjal tal-perżut, hekk kif din taffettwa b’mod sinifikanti l-kwalitajiet tal-aroma u tat-togħma.
            
               Referenza għall-pubblikazzjoni tal-Ispeċifikazzjoni tal-Prodott
            
            (it-tieni subparagrafu tal-Artikolu 6(1) ta’ dan ir-Regolament)
            https://www.inao.gouv.fr/fichier/PNOCDCJambonduKintoa2017QCOMUE.pdf